**OBRAZLOŽENJE V. IZMJENA I DOPUNA PRORAČUNA**

**GRADA NOVSKE ZA 2023. GODINU**

**PRAVNI OSNOV**

Odredbama članka 45. Zakona o proračunu („Narodne novine“, broj 144/21) propisano je da se izmjenama i dopunama proračuna mijenja plan isključivo za tekuću proračunsku godinu. Na postupak donošenja izmjena i dopuna proračuna na odgovarajući se način primjenjuju odredbe Zakona za postupak donošenja proračuna.

**OBRAZLOŽENJE PRIHODA I PRIMITAKA, RASHODA I IZDATAKA**

Petim izmjenama i dopunama iskazano je smanjenje proračuna za 2,46 % ili 635.079,26 eura. Ukupno planirani prihodi i primici s planiranim viškom prihoda ovim izmjenama iznose 25.195.768,55 eura.

*Prihodi poslovanja* s planom od 16.899.562,25 eura smanjeni su za 839.679,26 eura tako da plan iznosi 16.059.882,99 eura.

*Prihodi od poreza* iskazani su s povećanjem od 10.043,26 eura te plan prihoda iznosi 3.229.933,51 eura. Povećanje plana izvršeno je na stavkama poreza na promet i prihodima od dodatnog udjela u porezu na dohodak za decentralizirane funkcije radi usklađenja plana i realizacije.

*Prihodi pomoći* iskazani su sa smanjenjem za 198.763,91 eura te plan prihoda iznosi 8.561.635,95 eura. Promjene u ovoj skupini prihoda iskazane su s povećanjem, tj. planiranjem sredstava za fiskalnu održivost dječjih vrtića (Odluka Vlade RH od 27. rujna 2023. godine) prema kojoj je za pedagošku godinu 2023./2024. godinu odobreno 356.814 eura, tj. ovim izmjenama i dopunama planirano je 59.470,00 eura. Isto tako, planirana su sredstva u iznosu od 38.500,00 eura temeljem Ugovora o dodjeli financijskih sredstava gradovima za održavanje i razvoj predškolske djelatnosti u 2023. godinu koji je potpisan sa Središnjim državnim uredom za demografiju i mlade. Hrvatska vatrogasna zajednica donijela je Odluku o refundaciji financijskih sredstava javnim vatrogasnim postrojbama te su planirana sredstva pomoći u iznosu od 31.876,64 eura. Proračunski korisnici iskazali su povećanje prihoda pomoći za 19.357,92 eura. Smanjenja plana prihoda pomoći iskazana su na stavci fiskalnog izravnanja za 224.867,43 eura radi usklađenja plana i realizacije. Na projektima za koje će se pokrenuti postupci javne nabave, a sredstva su osigurana planom proračuna za iduću godinu iskazana su smanjenja prihoda pomoći, npr. projekt Smart Revolution za 64.042,58 eura, modernizacija javne rasvjete 38.988,72 eura itd.

*Prihodi od imovine* iskazani su s povećanjem za 17.241,36 eura, i to najviše na stavci prihoda od zakupa nekretnina koja je povećana za 15.000,00 eura radi usklađenja plana i realizacije.

*Prihodi od upravnih i administrativnih pristojbi, pristojbi po posebnim propisima i naknada* smanjeni su za 93.394,02 eura, i to prvenstveno radi usklađenja plana i realizacije. Najveće smanjenje iskazano je kod komunalne naknade, i to za 74.496,16 eura.

*Prihodi od prodaje proizvoda i robe te pruženih usluga i prihodi od donacija* smanjeni su za 574.805,95 eura. Najveće smanjenje u ovoj skupini prihoda iskazano je na donacijama u iznosu od 569.805,95 eura radi usklađenja plana s odobrenim iznosom. Tako su smanjeni prihodi za sanaciju klizišta jer su Hrvatske vode odobrile iznos od 40.000,00 eura.

*Prihodi od prodaje nefinancijske imovine* povećani su za 4.600,00 eura. Radi se o prihodima na ime otkupa stanarskog prava, a povećanje je iskazano radi usklađenja plana i realizacije.

*Rashodi poslovanja* s planom od 9.089.727,17 eura iskazani su sa smanjenjem u iznosu od 175.938,21 eura te plan ovim izmjenama i dopunama proračuna iznosi 8.913.788,96 eura. Najveće smanjenje iskazano je na materijalnim rashodima za 220.524,87 eura. U ovoj skupini rashoda iskazana su određena smanjenja, ali i povećanja plana rashoda što je u konačnici rezultiralo smanjenjem od 1,9 %. Smanjenje je iskazano na rashodima za sanaciju klizišta (veza s prihodima pomoći) u iznosu od 538.490,00 eura, za 7.000,00 eura smanjeni su rashodi na održavanju zgrade gradske uprave, iznos od 31.322,58 eura ukinut je na poziciji uređenja pješačkog prijelaza u Zagrebačkoj ulici u Novskoj, dok su povećanja iskazana na stavci održavanja javnih površina za 35.000,00 eura, nerazvrstanih cesta za 50.000,00 eura, javne rasvjete za 20.000,00 eura, za 13.100,00 eura iskazano je povećanje za izdvajanja 1 % od naplate prihoda od poreza na dohodak (sredstva se automatizmom s računa poreza na dohodak skidaju u korist državnog proračuna). U skupini *rashoda poslovanja* iskazano je povećanje rashoda za subvencije u iznosu od 65.946,53 eura koje su povećane zbog iskazivanja donacija u naravi na ime zakupa poslovnih prostora Grada bez naknade, zatim na ime 30 % smanjenja zakupnine javnih površina, ostvarivanje poticaja na ime razlike u cijeni zemljišta kupljenog u zoni, a sve u skladu s Programom poticanja malog i srednjeg poduzetništva. *Rashodi pomoći dane u inozemstvo i unutar općeg proračuna* smanjeni su za 42.094,76 eura, smanjeni su rashodi za aglomeraciju u iznosu od 65.000,00 eura jer se sredstva neće potrošiti do kraja godine, za 2.528,59 eura iskazano je smanjenje plana za sufinanciranje županijske ceste prema Kozaricama, dok je povećanje od 25.000,00 eura iskazano za rad Dnevnog centra za starije osobe. *Naknade građanima i kućanstvima* smanjene su za 24.574,83 eura radi usklađenja plana i realizacije, radi se o rashodima iz programa socijalne skrbi, dodatka na mirovinu, studentske stipendije uz povećanje plana rashoda za Kolica za novljanskog klinca. Ostali rashodi na kontu skupine 38 u skupini rashoda poslovanja iskazani su s povećanjem od 1.824,72 eura. Smanjeni su rashodi za aglomeraciju Rajić-Borovac za 11.000,00 eura, za iznos od 5.308,91 eura iskazano je smanjenje kapitalne donacije Vodovodu Novska d.o.o. za izgradnju fotoelektrane za uređaj za pročišćavanje otpadnih voda, za 1.800,00 eura smanjene su kapitalne donacije Vatrogasnoj zajednici Grada radi usklađenja plana i realizacije, projekti u realizaciji Turističke zajednice smanjeni su za 9.663,61 eura uz istovremeno povećanje plana rashoda za manifestacije za 12.663,61 eura. U ovoj skupini rashoda iskazan je plan rashoda na ime zakupa prostora bez naknade za udruge s područja Grada u ukupnom iznosu od 14.036,00 eura.

*Rashodi za nabavu nefinancijske imovine* iskazani su sa smanjenjem za 459.141,05 eura tako da plan iznosi 15.035.731,91 eura. U ovoj skupini rashoda iskazano je smanjenje za rashode za nabavu neproizvedene dugotrajne imovine u iznosu od 37.653,47 eura, rashoda za nabavu proizvedene dugotrajne imovine u iznosu od 272.174,69 eura i rashoda za dodatna ulaganja na nefinancijskoj imovini za 149.312,89 eura. U skupni rashoda za nabavu neproizvedene dugotrajne imovine smanjenje je najvećim dijelom iskazano za nabavu licenci tj. programa e-pisarnica i Platforma otvoreno za Grad Novsku. Kod smanjenja rashoda za neproizvedenu dugotrajnu imovinu najveće smanjenje odnosi se na stavku ošasne imovine, tj. otkup potraživanja s iznosom od 257.810,00 eura. Smanjenje rashoda na dodatnim ulaganjima na nefinancijskoj imovini najvećim dijelom izvršeno je radi usklađenja plana i realizacije, tj. potreba do kraja godine pa je tako ukinuta pozicija za rekonstrukciju kotlovnice u zgradi đačkog doma s 214.000,00 eura, naknada za priključenje na električnu energiju i plin zgrade hotela Knopp za 42.597,00 eura, 21.500,00 eura energetska obnova zgrada u vlasništvu Grada, projektna dokumentacija za modernizaciju javne rasvjete 38.988,72 eura, itd.

Prema Računu zaduživanja/financiranja primici od financijske imovine i zaduživanja povećani su za 200.000,00 eura te plan iznosi 7.532.819,33 €. Radi računovodstvenog iskazivanja nužno je prikazati primitke od zaduživanja na ime nedostajućih sredstava za povrat poreza na dohodak po godišnjim poreznim prijavama za 2022. godinu. U skladu s Naputkom Ministarstva financija, dužni smo nedostajuća sredstva na ime povrata poreza na dohodak u idućoj godini vratiti zaključno s 30. travnjem u četiri jednaka obroka te u proračunu iskazati izdatak za financijsku imovinu.

PROČELNICA

Marica Vitković